
บันทึกหลักการและเหตุผล
ประกอบร่างพระราชบัญญัติส่งเสริมและพัฒนาองค์กรภาคประชาสังคม
พ.ศ. ....

หลักการ
ให้มีกฎหมายว่าด้วยส่งเสริมและพัฒนาองค์กรภาคประชาสังคม


เหตุผล
		โดยที่มาตรา ๗๘ ของรัฐธรรมนูญแห่งราชอาณาจักรไทยกำหนดให้รัฐพึงส่งเสริมให้ประชาชนและชุมชนมีความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์
ทรงเป็นประมุข และมีส่วนร่วมในการพัฒนาประเทศอย่างยั่งยืน ประกอบกับมาตรา๔๒มาตรา๔๓ และมาตรา ๒๕๗(๓) ของรัฐธรรมนูญบัญญัติเรื่องการรวมตัวกันเป็นองค์กรภาคประชาสังคม การเปิดโอกาสให้บุคคล ชุมชน ประชาชน องค์กรภาคประชาสังคมมีส่วนร่วมในการพัฒนาประเทศร่วมกับภาครัฐ โดยเฉพาะ
การส่งเสริมให้องค์กรภาคประชาสังคมเข้าร่วมกับองค์กรปกครองส่วนท้องถิ่น เพื่อสนับสนุนช่วยเหลือ
ให้ประชาชนมีส่วนร่วมในการบริหารรัฐกิจตามที่รัฐธรรมนูญบัญญัติไว้ดังนั้นเพื่อให้องค์กรภาคประชาสังคม
มีบทบาทในการมีส่วนร่วมและเป็นหุ้นส่วนกับภาครัฐและภาคส่วนอื่นในการพัฒนาอย่างยั่งยืนจึงควรส่งเสริม
และสนับสนุนการพัฒนาศักยภาพและสร้างความเข้มแข็งขององค์กรภาคประชาสังคมให้สามารถดำเนินงาน
อย่างเป็นรูปธรรมและมีธรรมาภิบาล ตลอดจนส่งเสริมและสนับสนุนให้ประชาชนมีจิตสาธารณะและเข้ามา
มีส่วนร่วมในการพัฒนาประเทศอันจะนำไปสู่สังคมอยู่เย็นเป็นสุขร่วมกัน จึงจำเป็นต้องตราพระราชบัญญัตินี้

โดยที่เป็นการสมควรมีกฎหมายว่าด้วยการส่งเสริมและพัฒนาองค์กรภาคประชาสังคม
ให้ตราพระราชบัญญัติขึ้นไว้โดยคำแนะนำและยินยอมของสภานิติบัญญัติแห่งชาติดังต่อไปนี้

[bookmark: S2]		มาตรา ๒  พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป
มาตรา ๓  ในพระราชบัญญัตินี้
		“องค์กรภาคประชาสังคม” หมายความว่า  องค์กรที่ไม่ใช่หน่วยงานของรัฐ ไม่ว่าจะมีสถานะ
เป็นนิติบุคคลหรือไม่ก็ตามซึ่งจัดตั้งขึ้นโดยมีวัตถุประสงค์เพื่อประโยชน์ของชุมชน ท้องถิ่น สังคมหรือส่วนรวม 
และไม่แสวงหากำไรมาแบ่งปันกันซึ่งประกอบด้วยสมาชิกขององค์กรไม่น้อยกว่าสามคนแต่ไม่รวมถึงนิติบุคคล องค์กรหรือคณะบุคคลที่จัดตั้งหรือดำเนินการโดยพรรคการเมือง หรือดำเนินกิจกรรมในลักษณะการแสวงหาอำนาจรัฐ หรือเอื้อประโยชนต่อพรรคการเมือง 
“คณะกรรมการ” หมายความว่า คณะกรรมการส่งเสริมและพัฒนาองค์กรภาคประชาสังคม
“คณะกรรมการประเมินผล” หมายความว่า คณะกรรมการประเมินผลการดำเนินงาน
ของสำนักงาน
		“ผู้อำนวยการ” หมายความว่า ผู้อำนวยการสำนักงานส่งเสริมและพัฒนาองค์กร
ภาคประชาสังคม
“สำนักงาน” หมายความว่า สำนักงานส่งเสริมและพัฒนาองค์กรภาคประชาสังคม
“ราชการส่วนท้องถิ่น” หมายความว่า องค์การบริหารส่วนจังหวัด เทศบาล องค์การบริหาร
ส่วนตำบล กรุงเทพมหานคร เมืองพัทยา และองค์กรปกครองส่วนท้องถิ่นอื่นที่มีกฎหมายจัดตั้ง
“รัฐมนตรี” หมายความว่ารัฐมนตรีผู้รักษาการตามพระราชบัญญัตินี้
มาตรา ๔  ให้รัฐมนตรีว่าการกระทรวงการพัฒนาสังคมและความมั่นคงของมนุษย์รักษาการ
ตามพระราชบัญญัตินี้ และให้มีอำนาจออกประกาศเพื่อปฏิบัติการตามพระราชบัญญัตินี้
ประกาศนั้น เมื่อได้ประกาศในราชกิจจานุเบกษา แล้วให้ใช้บังคับได้


หมวด ๑
คณะกรรมการส่งเสริมและพัฒนาองค์กรภาคประชาสังคม


มาตรา ๕  ให้มีคณะกรรมการคณะหนึ่งเรียกว่า “คณะกรรมการส่งเสริมและพัฒนาองค์กร
ภาคประชาสังคม (คสป.)” ประกอบด้วย
(๑) กรรมการโดยตำแหน่ง ได้แก่ ปลัดกระทรวงการพัฒนาสังคมและความมั่นคงของมนุษย์ 
ปลัดกระทรวงการคลัง ปลัดกระทรวงมหาดไทย ผู้จัดการกองทุนสนับสนุนการสร้างเสริมสุขภาพ ผู้อำนวยการสถาบันพัฒนาองค์กรชุมชน และเลขาธิการคณะกรรมการสุขภาพแห่งชาติ
(๒) กรรมการผู้แทนองค์กรภาคประชาสังคมจำนวนเจ็ดคน ซึ่งรัฐมนตรีแต่งตั้งจากบุคคลที่ได้รับการคัดเลือกจากองค์กรภาคประชาสังคมที่มีวัตถุประสงค์ด้านการพัฒนาและมีผลการดำเนินงานเป็นที่ประจักษ์
ไม่น้อยกว่าห้าปี และได้รับการจดแจ้งตามพระราชบัญญัตินี้
(๓) กรรมการผู้ทรงคุณวุฒิ จำนวนสี่คน ซึ่งรัฐมนตรีแต่งตั้งจากการเสนอชื่อของกรรมการ
โดยตำแหน่ง ตาม (๑) และกรรมการผู้แทนองค์กรภาคประชาสังคมตาม (๒) ในสัดส่วนที่เท่ากัน โดยผู้ทรงคุณวุฒิจะต้องเป็นผู้มีความรู้ ความเชี่ยวชาญและประสบการณ์อย่างน้อยห้าปีในด้านสังคมศาสตร์ จำนวนสามคน
และด้านเศรษฐศาสตร์หรือการบริหารจำนวนหนึ่งคน
ให้ผู้อำนวยการเป็นกรรมการและเลขานุการ และให้ผู้อำนวยการแต่งตั้งพนักงานของสำนักงานเป็นผู้ช่วยเลขานุการไม่เกินสองคน 
ให้กรรมการตาม (๑) (๒) และ (๓) เลือกประธานกรรมการ รองประธานคนที่หนึ่ง 
และรองประธานคนที่สอง 
การคัดเลือกกรรมการตาม (๒) และ (๓) ให้คำนึงถึงความหลากหลายทางเพศ
โดยดำเนินการให้เป็นไปตามหลักเกณฑ์ วิธีการ และเงื่อนไขที่กำหนด และให้ประกาศรายชื่อคณะกรรมการดังกล่าวในราชกิจจานุเบกษา	
มาตรา ๖ กรรมการตามมาตรา ๕ (๒) และ (๓) ต้องมีคุณสมบัติและไม่มีลักษณะต้องห้าม ดังต่อไปนี้
(๑) มีสัญชาติไทย
(๒) มีอายุไม่ต่ำกว่าสามสิบห้าปีบริบูรณ์ในวันที่คณะกรรมการประกาศหลักเกณฑ์การคัดเลือก
(๓) ไม่เป็นบุคคลล้มละลายหรือไม่เคยเป็นบุคคลล้มละลายทุจริต
(๔) ไม่เป็นคนไร้ความสามารถ หรือคนเสมือนไร้ความสามารถ
(๕) ไม่เคยถูกไล่ออกปลดออกหรือให้ออกจากราชการหน่วยงานของรัฐหรือรัฐวิสาหกิจ
หรือจากหน่วยงานของเอกชนเพราะทุจริตต่อหน้าที่หรือเพราะประพฤติชั่วอย่างร้ายแรงหรือถือว่ากระทำ
การทุจริตและประพฤติมิชอบในวงราชการ
(๖) ไม่เคยได้รับโทษจำคุกโดยคำพิพากษาถึงที่สุดให้จำคุก เว้นแต่จะพ้นโทษมาแล้วไม่น้อยกว่าสองปี หรือเป็นโทษสำหรับความผิดที่ได้กระทำโดยประมาทหรือความผิดลหุโทษ
[bookmark: S17](๗) ไม่เป็นผู้ดำรงตำแหน่งในทางการเมืองสมาชิกสภาท้องถิ่นผู้บริหารท้องถิ่นกรรมการ
หรือผู้ดำรงตำแหน่งที่รับผิดชอบในการบริหารพรรคการเมืองหรือเจ้าหน้าที่ในพรรคการเมือง
มาตรา  ๗ กรรมการตามมาตรา ๕ (๒) และ (๓)  มีวาระการดำรงตำแหน่งคราวละสี่ปี
แต่จะดำรงตำแหน่งเกินสองวาระไม่ได้
เมื่อครบกำหนดตามวาระในวรรคหนึ่งหากยังมิได้แต่งตั้งกรรมการขึ้นใหม่ให้กรรมการซึ่งพ้นจากตำแหน่งตามวาระนั้นอยู่ในตำแหน่งเพื่อดำเนินงานต่อไปจนกว่ากรรมการซึ่งได้รับแต่งตั้งใหม่เข้ารับหน้าที่ 
แต่ต้องไม่เกินเก้าสิบวันนับแต่วันที่กรรมการพ้นจากตำแหน่งตามวาระนั้น
ในกรณีที่กรรมการตามวรรคหนึ่งพ้นจากตำแหน่งก่อนครบวาระ ให้ดำเนินการแต่งตั้งกรรมการประเภทเดียวกันจากบัญชีรายชื่อสำรองที่ได้ขึ้นบัญชีไว้ แทนภายในสามสิบวันนับแต่วันที่ตำแหน่งกรรมการนั้นว่างลง และให้ผู้ได้รับแต่งตั้งให้ดำรงตำแหน่งแทนอยู่ในตำแหน่งเท่ากับวาระที่เหลืออยู่ของกรรมการซึ่งตนแทนเว้นแต่วาระของกรรมการที่พ้นจากตำแหน่งก่อนครบวาระเหลืออยู่ไม่ถึงเก้าสิบวัน จะไม่ดำเนินการแต่งตั้งกรรมการแทนตำแหน่งที่ว่างนั้นก็ได้ และในการนี้ ให้คณะกรรมการประกอบด้วยกรรมการเท่าที่เหลืออยู่
มาตรา  ๘ เมื่อกรรมการตามมาตรา ๕ (๒) และ (๓) พ้นจากตำแหน่งก่อนครบวาระ ให้กรรมการที่เหลืออยู่ปฏิบัติหน้าที่ต่อไปได้และให้ถือว่าคณะกรรมการประกอบด้วยกรรมการเท่าที่มีอยู่ เว้นแต่มีกรรมการเหลืออยู่ไม่ถึงสามในสี่ของจำนวนกรรมการทั้งหมด ให้คัดเลือกกรรมการตามมาตรา ๕ (๒) และ (๓) ให้ครบจำนวนหรือจะนำบัญชีสำรองตามที่ได้ขึ้นบัญชีไว้มาแต่งตั้งเป็นกรรมการแทนตำแหน่งที่ว่างก็ได้
มาตรา ๙ นอกจากการพ้นจากตำแหน่งตามวาระ กรรมการตามมาตรา ๕ (๒) และ (๓) พ้นจากตำแหน่งเมื่อ
(๑) ตาย
(๒) ลาออก
(๓) รัฐมนตรีให้ออกเพราะบกพร่องต่อหน้าที่ มีความประพฤติเสื่อมเสียหรือหย่อนความสามารถ
(๔) ขาดคุณสมบัติหรือมีลักษณะต้องห้ามตามมาตรา ๖
(๕) ขาดประชุมกรรมการจำนวนสองครั้งติดต่อกันหรือขาดประชุมตั้งแต่สามครั้งในรอบปีงบประมาณโดยไม่มีเหตุอันสมควร
มาตรา ๑๐ การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด จึงจะเป็นองค์ประชุม
ในการประชุมคณะกรรมการถ้าประธานกรรมการไม่มาประชุมหรือไม่สามารถปฏิบัติหน้าที่ได้
ให้รองประธานกรรมการคนที่หนึ่งเป็นประธานในที่ประชุมถ้าประธานกรรมการหรือรองประธานกรรมการ
คนที่หนึ่งไม่อยู่ในที่ประชุมหรือไม่สามารถปฏิบัติหน้าที่ได้ให้รองประธานกรรมการคนที่สองเป็นประธาน
ในที่ประชุมถ้าประธานกรรมการและรองประธานกรรมการทั้งสองไม่อยู่ในที่ประชุมหรือไม่สามารถปฏิบัติหน้าที่ได้ให้ที่ประชุมเลือกกรรมการคนหนึ่งเป็นประธานในที่ประชุม
ให้มีการประชุมคณะกรรมการไม่น้อยกว่าสี่ครั้งในแต่ละปีงบประมาณ
ในการปฏิบัติหน้าที่ กรรมการผู้ใดมีส่วนได้เสียโดยตรงหรือโดยอ้อมในเรื่องที่คณะกรรมการพิจารณาให้กรรมการผู้นั้นแจ้งให้ที่ประชุมทราบและให้ที่ประชุมพิจารณาว่ากรรมการผู้นั้นสมควรจะอยู่ในที่ประชุมและมีมติในการประชุมเรื่องนั้นได้หรือไม่ 
การวินิจฉัยชี้ขาดของที่ประชุมให้ถือเสียงข้างมาก กรรมการคนหนึ่งให้มีเสียงหนึ่ง
ในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด
ให้เปิดเผยข้อมูลการประชุมคณะกรรมการต่อสาธารณชน เว้นแต่เป็นกรณีที่อาจส่งผลเสีย
ต่อการดำเนินงานของสำนักงาน
มาตรา ๑๑ คณะกรรมการมีอำนาจหน้าที่ ดังต่อไปนี้ 
(๑) กำหนดนโยบาย ยุทธศาสตร์ แผนงานการส่งเสริมและพัฒนาองค์กรภาคประชาสังคม 
โดยความเห็นชอบของคณะรัฐมนตรี เพื่อให้หน่วยงานที่เกี่ยวข้องนำไปปฏิบัติ รวมทั้งผลักดันการดำเนินการตามมติของสมัชชาภาคประชาสังคม 
(๒) เสนอความเห็น และให้คำปรึกษาเกี่ยวกับการส่งเสริมและพัฒนาองค์กรภาคประชาสังคม
ต่อรัฐมนตรี ส่วนราชการ หน่วยงาน และองค์กรภาคประชาสังคม 
(๓) ส่งเสริมและสนับสนุนให้ประชาชนมีจิตสาธารณะ การพัฒนาศักยภาพและความเข้มแข็ง
ขององค์กรภาคประชาสังคมตามบทบัญญัติในหมวด ๓ เพื่อดำเนินกิจกรรมหรือโครงการที่มีเป้าหมายหรือวัตถุประสงค์เพื่อส่งเสริมการพัฒนาอย่างยั่งยืน หรือความเป็นหุ้นส่วนขององค์กรภาคประชาสังคมกับภาครัฐ ทั้งนี้ ให้เป็นไปตามหลักเกณฑ์ เงื่อนไขที่คณะกรรมการกำหนด
(๔) จัดทำข้อเสนอแนะในการพัฒนา ปรับปรุงกฎหมาย กฎหรือระเบียบที่เกี่ยวกับการส่งเสริม
และพัฒนาองค์กรภาคประชาสังคมต่อรัฐมนตรีหรือหน่วยงานที่เกี่ยวข้อง
(๕) สนับสนุนการศึกษาวิจัย การฝึกอบรม การพัฒนาศักยภาพและธรรมาภิบาลขององค์กร
ภาคประชาสังคม การพัฒนาระบบฐานข้อมูลองค์กรภาคประชาสังคม และการจัดทำนโยบายสาธารณะ กฎหมาย ที่เสนอโดยองค์กรภาคประชาสังคมและประชาชน		
(๖) กำหนดนโยบายและอนุมัติแผนงานการใช้จ่ายเงินของสำนักงาน และงบประมาณประจำปีสำหรับการดำเนินงานของสำนักงาน
(๗) พิจารณาอนุมัติและติดตามประเมินผลโครงการหรือแผนงาน และกำกับดูแลตรวจสอบการดำเนินงานขององค์กรภาคประชาสังคมให้เป็นไปตามวัตถุประสงค์โดยคำนึงถึงหลักธรรมาภิบาล ทั้งนี้คณะกรรมการอาจมอบหมายให้คณะอนุกรรมการหรือผู้ทรงคุณวุฒิพิจารณาอนุมัติโครงการ หรือแผนงานที่จะใช้เงินของสำนักงานตามหลักเกณฑ์ และเงื่อนไขที่คณะกรรมการกำหนด
(๘) กำหนดกลไก รูปแบบหรือวิธีการดำเนินงานในพื้นที่และเชิงประเด็น เพื่อส่งเสริมและพัฒนาองค์กรภาคประชาสังคมตามหมวด ๓
(๙) กำหนดนโยบาย วางระเบียบ ข้อบังคับ เพื่อการบริหาร โครงสร้าง และควบคุมดูแล
การดำเนินงานของสำนักงาน  
(๑๐) แต่งตั้งและ ถอดถอนผู้อำนวยการ หรือรองผู้อำนวยการตามมาตรา ๑๗
(๑๑) กำหนดอัตราเงินเดือนและประโยชน์ตอบแทนอื่นของผู้อำนวยการ รองผู้อำนวยการ
ตามหลักเกณฑ์ที่คณะกรรมการกำหนด และกำหนดระเบียบเกี่ยวกับการบริหารงานบุคคล จำนวน ตำแหน่ง ระยะเวลาจ้าง อัตราเงินเดือน ค่าจ้างและเงินอื่นของพนักงานของสำนักงาน
(๑๒) กำหนดระเบียบเกี่ยวกับหลักเกณฑ์ วิธีการจัดประชุมสมัชชาภาคประชาสังคม
(๑๓) รายงานผลการดำเนินงาน รวมทั้งปัญหาและอุปสรรคให้รัฐมนตรีทราบปีละหนึ่งครั้ง
(๑๔) ปฏิบัติหน้าที่อื่นตามที่กำหนดไว้ในพระราชบัญญัตินี้
[bookmark: S23]		มาตรา ๑๒ คณะกรรมการมีอำนาจแต่งตั้งที่ปรึกษาคณะอนุกรรมการ หรือ คณะทำงาน 
เพื่อพิจารณาหรือปฏิบัติการตามที่คณะกรรมการมอบหมาย ทั้งนี้ ให้คณะกรรมการแต่งตั้งคณะอนุกรรมการ
ด้านต่าง ๆ ดังต่อไปนี้
		(๑) คณะอนุกรรมการนโยบายและแผนส่งเสริมองค์กรภาคประชาสังคม
		(๒) คณะอนุกรรมการส่งเสริม สนับสนุนการพัฒนาศักยภาพและความเข้มแข็งขององค์กร
ภาคประชาสังคม
		(๓) คณะอนุกรรมการส่งเสริมธรรมาภิบาลในองค์กรภาคประชาสังคม
(๔) คณะอนุกรรมการอื่น ๆ ตามที่คณะกรรมการมอบหมาย
		การประชุมคณะอนุกรรมการ ให้นำมาตรา ๑๐ มาใช้บังคับโดยอนุโลม
[bookmark: S24]มาตรา ๑๓ ให้ประธานกรรมการ กรรมการ และที่ปรึกษา ได้รับเบี้ยประชุม ค่าตอบแทนหรือประโยชน์ตอบแทนอื่นตามที่กระทรวงการคลังกำหนด
ให้กรรมการประเมินผล อนุกรรมการ และคณะทำงานได้รับค่าตอบแทนและค่าใช้จ่ายอื่น
ในการปฏิบัติหน้าที่ตามที่คณะกรรมการประกาศกำหนด
		

หมวด  ๒
สำนักงานส่งเสริมและพัฒนาองค์กรภาคประชาสังคม


		มาตรา ๑๔  ให้จัดตั้งสำนักงานส่งเสริมและพัฒนาองค์กรภาคประชาสังคมขึ้นเป็นหน่วยงาน
ของรัฐที่ไม่เป็นส่วนราชการตามกฎหมายว่าด้วยระเบียบบริหารราชการแผ่นดินและไม่เป็นรัฐวิสาหกิจ
ตามกฎหมายว่าด้วยวิธีการงบประมาณหรือกฎหมายอื่น 
ให้สำนักงานมีฐานะเป็นนิติบุคคลและอยู่ในกำกับของกระทรวงการพัฒนาสังคม
และความมั่นคงของมนุษย์  
มาตรา ๑๕ ให้สำนักงานมีอำนาจและหน้าที่ ดังต่อไปนี้
(๑) สนับสนุนการจัดทำนโยบาย ยุทธศาสตร์และแผนงานการส่งเสริมและพัฒนาองค์กร
ภาคประชาสังคมของคณะกรรมการ และเป็นฝ่ายเลขานุการของคณะกรรมการ
(๒) ส่งเสริมและสนับสนุนให้ประชาชนมีจิตสาธารณะ การพัฒนาศักยภาพขององค์กร
ภาคประชาสังคม พัฒนาเครือข่ายองค์กรภาคประชาสังคมและงานอาสาสมัคร
(๓) เชื่อมโยงและประสานงานกับหน่วยงานภาครัฐและองค์กรภาคประชาสังคม และทำความตกลงร่วมกับหน่วยงานของรัฐและองค์กรภาคประชาสังคมในเรื่องการส่งเสริมสนับสนุนบทบาทขององค์กรภาคประชาสังคมในการพัฒนาอย่างยั่งยืนตามมติของสมัชชาภาคประชาสังคมหรือตามที่คณะกรรมการเห็นชอบ รวมทั้งส่งเสริมหรือสนับสนุนการเสนอแก้ไขปรับปรุงกฎหมายขององค์กรภาคประชาสังคม 
(๔) จัดให้มีการประชุมสมัชชาภาคประชาสังคมอย่างน้อยปีละหนึ่งครั้ง ซึ่งประกอบด้วยผู้แทนองค์กรภาคประชาสังคมที่จดแจ้งตามพระราชบัญญัตินี้ รวมถึงหน่วยงาน องค์กรที่เกี่ยวข้องกับองค์กร
ภาคประชาสังคม 
(๕) รับผิดชอบงานธุรการของคณะกรรมการ คณะกรรมการประเมินผล และการคัดเลือก
และเสนอชื่อกรรมการตามมาตรา ๕ (๒) และ (๓) และดำเนินการสรรหาผู้อำนวยการและรองผู้อำนวยการ
(๖) จัดทำรายงานการเงินการบัญชีของสำนักงาน เสนอแผนงาน แผนการลงทุน แผนการเงิน และงบประมาณประจำปี ต่อคณะกรรมการเพื่อพิจารณา
(๗) รับจดแจ้งองค์กรภาคประชาสังคม และจัดทำฐานข้อมูลและทะเบียนเกี่ยวกับองค์กร
ภาคประชาสังคม ให้เป็นไปตามระเบียบที่รัฐมนตรีกำหนด
(๘) ส่งเสริมสนับสนุน และช่วยเหลือการจัดตั้งหน่วยประสานงานขององค์กรภาคประชาสังคม
ในระดับภูมิภาคหรือระดับพื้นที่ รวมถึงการจัดตั้งกองทุนส่งเสริมและพัฒนาองค์กรภาคประชาสังคมส่วนท้องถิ่น
(๙) ดำเนินการเพื่อหารายได้จากเงินหรือทรัพย์สินของสำนักงาน
(๑๐) ปฏิบัติหน้าที่อื่นตามที่กำหนดไว้ในพระราชบัญญัตินี้หรือตามกฎหมายอื่นหรือ
ตามที่คณะกรรมการมอบหมาย
มาตรา ๑๖ ให้สำนักงานมีผู้อำนวยการคนหนึ่งมีหน้าที่รับผิดชอบการปฏิบัติหน้าที่
ของสำนักงานขึ้นตรงต่อคณะกรรมการมีหน้าที่ควบคุมดูแลโดยทั่วไปซึ่งงานของสำนักงานและเป็นผู้บังคับบัญชาพนักงานในสำนักงาน โดยมีรองผู้อำนวยการด้านบริหารงานและรองผู้อำนวยการด้านส่งเสริมและพัฒนาองค์กรภาคประชาสังคมเป็นผู้ช่วยสั่งและปฏิบัติงานตามที่ผู้อำนวยการมอบหมายก็ได้
มาตรา ๑๗ ให้คณะอนุกรรมการซึ่งคณะกรรมการแต่งตั้งเป็นผู้สรรหาและเสนอชื่อผู้ได้รับการคัดเลือกเพื่อคณะกรรมการแต่งตั้งเป็นผู้อำนวยการและรองผู้อำนวยการ
การแต่งตั้งผู้อำนวยการต้องทำเป็นสัญญาจ้างตามแบบที่คณะกรรมการกำหนดโดยรองประธานคนที่หนึ่งหรือผู้ซึ่งประธานกรรมการส่งเสริมและพัฒนาองค์กรภาคประชาสังคมมอบหมายเป็นผู้ลงนาม
ในสัญญาจ้าง
การแต่งตั้งรองผู้อำนวยการให้ทำเป็นสัญญาจ้างกับสำนักงานตามหลักเกณฑ์และเงื่อนไข
ที่ได้รับความเห็นชอบจากคณะกรรมการโดยให้ผู้อำนวยการเป็นผู้ลงนามในสัญญาจ้าง
ในการคัดเลือกเพื่อแต่งตั้งผู้อำนวยการ ให้คณะกรรมการ แต่งตั้งคณะอนุกรรมการสรรหาผู้อำนวยการไม่น้อยกว่าห้าคน ซึ่งมีกรรมการตามมาตรา ๕ (๒) และ (๓) อย่างน้อยสองคนร่วมเป็นกรรมการสรรหา โดยผู้รับการสรรหาเป็นผู้อำนวยการจะต้องไม่เป็นคณะกรรมการ คณะกรรมการประเมินผล หรือคณะอนุกรรมการสรรหา และมีอายุไม่เกินหกสิบห้าปีบริบูรณ์ในวันยื่นใบสมัคร ทั้งนี้ คณะอนุกรรมการสรรหาอาจเสนอชื่อผู้มีความเหมาะสมมากกว่าหนึ่งชื่อก็ได้
หลักเกณฑ์และวิธีการสรรหาผู้อำนวยการให้เป็นไปตามที่รัฐมนตรีประกาศกำหนด
ให้สำนักงานทำหน้าที่เป็นหน่วยธุรการในการดำเนินการสรรหาของคณะอนุกรรมการสรรหา
การประชุมคณะอนุกรรมการสรรหา ให้นำมาตรา ๑๐ มาใช้บังคับโดยอนุโลม
มาตรา ๑๘ ผู้อำนวยการและรองผู้อำนวยการต้องเป็นผู้สามารถทำงานเต็มเวลาให้แก่สำนักงาน และต้องเป็นผู้มีคุณสมบัติและไม่มีลักษณะต้องห้าม ดังต่อไปนี้ 
(๑) มีสัญชาติไทย
(๒) มีอายุไม่ต่ำกว่าสี่สิบปีบริบูรณ์และมีอายุไม่เกินหกสิบห้าปีบริบูรณ์ในวันที่เข้ารับการคัดเลือก
(๓) เป็นผู้มีความรู้ ความสามารถ ประสบการณ์เหมาะสมกับกิจการของสำนักงาน 
(๔) ไม่มีลักษณะต้องห้ามตามมาตรา ๖ (๓) (๔) (๕) (๖) หรือ (๗) 
มาตรา ๑๙  ผู้อำนวยการและรองผู้อำนวยการมีวาระในการดำรงตำแหน่งคราวละสี่ปีนับแต่วันทำสัญญาจ้างและอาจได้รับแต่งตั้งอีกได้ แต่ไม่เกินสองวาระ 
มาตรา ๒๐ นอกจากพ้นตำแหน่งตามวาระแล้ว ให้ผู้อำนวยการและรองผู้อำนวยการ
พ้นจากตำแหน่งเมื่อ
(๑) ตาย
(๒) ลาออก
(๓) ขาดคุณสมบัติหรือมีลักษณะต้องห้ามตามมาตรา ๑๘
(๔) ต้องคำพิพากษาถึงที่สุดให้จำคุก เว้นแต่ในความผิดอันได้กระทำโดยประมาทหรือความผิดลหุโทษ
(๕) ขาดการประชุมคณะกรรมการเกินสองครั้งติดต่อกันโดยไม่มีเหตุอันสมควร
(๖) ถูกถอดถอนและถูกเลิกสัญญาจ้าง โดยความเห็นชอบของคณะกรรมการ หรือโดยเหตุ
ที่ไม่ผ่านการประเมินผลงานตามระเบียบที่คณะกรรมการกำหนด
เมื่อตำแหน่งผู้อำนวยการว่างลงและยังไม่มีการแต่งตั้งผู้อำนวยการคนใหม่ หรือในกรณีผู้อำนวยการไม่อาจปฏิบัติหน้าที่ได้เป็นการชั่วคราว ให้รองผู้อำนวยการที่ได้รับหมอบหมายตามลำดับปฏิบัติหน้าที่แทน 

ในกรณีที่ไม่มีผู้อำนวยการและรองผู้อำนวยการหรือมีแต่ไม่อาจปฏิบัติหน้าที่ได้ให้คณะกรรมการแต่งตั้งพนักงานของสำนักงานคนหนึ่งหรือคณะกรรมการอาจมอบหมายให้ปลัดกระทรวงการพัฒนาสังคม
และความมั่นคงของมนุษย์เสนอให้บุคคลใดบุคคลหนึ่ง เป็นผู้รักษาการในตำแหน่งผู้อำนวยการ แต่ต้องไม่เกินหนึ่งร้อยยี่สิบวันนับแต่วันที่ผู้อำนวยการพ้นจากตำแหน่ง
มาตรา ๒๑ ผู้อำนวยการ มีอำนาจหน้าที่ ดังนี้
(๑) บริหารกิจการและควบคุมดูแลงานโดยทั่วไปของสำนักงาน ตามกฎหมาย นโยบาย
มติ ข้อบังคับ ระเบียบหรือประกาศของคณะกรรมการ
(๒) วางระเบียบ ข้อบังคับเกี่ยวกับการดำเนินงานของสำนักงาน โดยไม่ขัดหรือแย้งกับนโยบาย มติ ข้อบังคับ ระเบียบหรือประกาศของคณะกรรมการ
(๓) ปฏิบัติงานอื่นตามที่คณะกรรมการมอบหมาย
มาตรา ๒๒ ในกิจการของสำนักงานที่เกี่ยวกับบุคคลภายนอกให้ผู้อำนวยการเป็นผู้แทน
ของสำนักงาน เพื่อการนี้ผู้อำนวยการอาจมอบอำนาจให้รองผู้อำนวยการหรือพนักงานของสำนักงานปฏิบัติหน้าที่เฉพาะอย่างแทนได้ทั้งนี้ตามระเบียบที่คณะกรรมการกำหนด
มาตรา ๒๓ เงินและทรัพย์สินในการดำเนินงานของสำนักงาน ประกอบด้วย
(๑) เงินอุดหนุนทั่วไปที่รัฐบาลจัดสรรให้
(๒) เงินหรือทรัพย์สินที่มีผู้บริจาคหรือมอบให้
(๓) เงินอุดหนุนจากต่างประเทศหรือองค์การระหว่างประเทศ
(๔) เงินรายได้จากการจำหน่ายสลากการกุศล
(๕) เงินบริจาคภาษีให้แก่สำนักงานในแบบแสดงรายการภาษีเงินได้บุคคลธรรมดาประจำปี ทั้งนี้ตามหลักเกณฑ์และวิธีการที่กำหนดโดยอธิบดีกรมสรรพากรโดยความเห็นชอบของคณะรัฐมนตรี
(๖) ค่าธรรมเนียม ค่าตอบแทน ค่าบริการ หรือรายได้จากการดำเนินงาน
(๗) เงินที่ได้รับการสนับสนุนจากการทำความตกลงของสำนักงานโดยความเห็นชอบของคณะกรรมการกับหน่วยงานของรัฐที่มีวัตถุประสงค์ในการดำเนินการอันจะเป็นประโยชน์ต่อการดำเนินการตามพระราชบัญญัตินี้
(๘) ดอกผลหรือผลประโยชน์ใด ๆ ที่เกิดจากเงินหรือทรัพย์สินของสำนักงาน
(๙) รายได้อื่น ๆ ของสำนักงาน
มาตรา ๒๔ บรรดารายได้ทั้งปวงที่สำนักงานได้รับจากการดำเนินงานในปีหนึ่ง ๆ ให้ตกเป็นของสำนักงานเพื่อเป็นค่าใช้จ่ายสำหรับการดำเนินงานและค่าภาระต่าง ๆ ที่เหมาะสม เช่น ค่าบำรุงรักษาและค่าเสื่อมราคา ประโยชน์ตอบแทนของคณะกรรมการและคณะอนุกรรมการ และเงินสำรองเพื่อใช้จ่ายในกิจการของสำนักงานหรือเพื่อการอื่น
รายได้ตามวรรคหนึ่งไม่ต้องนำส่งคลังเป็นรายได้แผ่นดิน
ในกรณีรายได้ของสำนักงานมีจำนวนไม่พอสำหรับค่าใช้จ่ายในการดำเนินงาน
อย่างมีประสิทธิภาพของสำนักงาน และค่าภาระต่าง ๆ ที่เหมาะสม และไม่สามารถหาเงินจากแหล่งอื่นได้ 
รัฐพึงจัดสรรเงินงบประมาณแผ่นดินให้แก่สำนักงานตามความจำเป็นเพื่อเป็นเงินอุดหนุนทั่วไปตามมาตรา ๒๓ (๑)
[bookmark: S47]มาตรา ๒๕ เพื่อประโยชน์ในการจัดสรรเงินงบประมาณแผ่นดินให้แก่สำนักงานตามมาตรา
๒๓ (๑) ให้สำนักงานเสนอขอรับการจัดสรรงบประมาณรายจ่ายประจำปีต่อรัฐมนตรีเจ้าสังกัดเพื่อจัดสรรเงินอุดหนุนทั่วไปของสำนักงานไว้ในร่างพระราชบัญญัติงบประมาณรายจ่ายประจำปีหรือร่างพระราชบัญญัติงบประมาณรายจ่ายเพิ่มเติม แล้วแต่กรณี
[bookmark: S48] มาตรา ๒๖ ทรัพย์สินของสำนักงานไม่อยู่ในความรับผิดแห่งการบังคับคดีและบุคคลใดจะยกอายุความขึ้นเป็นข้อต่อสู้กับสำนักงานในเรื่องทรัพย์สินของสำนักงานมิได้
[bookmark: S49] มาตรา ๒๗ ให้สำนักงานจัดทำงบการเงิน การบัญชีและการพัสดุของสำนักงานส่งผู้สอบบัญชี
ภายในหนึ่งร้อยยี่สิบวันนับแต่วันสิ้นปีงบประมาณ
ในทุกรอบปีงบประมาณ ให้สำนักงานการตรวจเงินแผ่นดินเป็นผู้สอบบัญชีและประเมินผล
การใช้จ่ายเงินและทรัพย์สินของสำนักงาน โดยให้วิเคราะห์ประสิทธิผลของการใช้จ่ายเงินพร้อมทั้ง
แสดงความคิดเห็นว่าการใช้จ่ายดังกล่าวเป็นไปตามวัตถุประสงค์ และได้ผลตามเป้าหมายเพียงใดด้วยแล้ว
ทำบันทึกรายงานผลเสนอต่อคณะกรรมการ และคณะรัฐมนตรี 
ให้สำนักงานเป็นหน่วยรับตรวจตามกฎหมายประกอบรัฐธรรมนูญว่าด้วยการตรวจเงินแผ่นดิน


หมวด ๓
การส่งเสริมและพัฒนาองค์กรภาคประชาสังคม


มาตรา  ๒๘ เพื่อประโยชน์ในการดำเนินการตามพระราชบัญญัตินี้ การส่งเสริมและพัฒนาองค์กรภาคประชาสังคม มีวัตถุประสงค์ ดังต่อไปนี้
		(๑) ส่งเสริมและสนับสนุนให้ประชาชนมีจิตสาธารณะในระดับบุคคล ครอบครัว องค์กร 
และชุมชน
(๒) ส่งเสริมและสนับสนุนการมีส่วนร่วมขององค์กรภาคประชาสังคมในฐานะเป็นหุ้นส่วน
กับภาครัฐหรือภาคส่วนอื่น 
(๓) ส่งเสริมและสนับสนุนการพัฒนาศักยภาพขององค์กรภาคประชาสังคมให้มีความเข้มแข็ง  ดำเนินงานอย่างมีธรรมาภิบาล 
(๔) ส่งเสริมและสนับสนุนการพัฒนาเครือข่ายองค์กรภาคประชาสังคมที่มีความหลากหลาย
ด้านพื้นที่ ประเด็นกลุ่มเป้าหมายและสังกัดเพื่อให้เกิดการทำงานร่วมกันอย่างมีประสิทธิภาพ
(๕) สนับสนุนการศึกษาวิจัย การพัฒนาระบบฐานข้อมูลองค์กรภาคประชาสังคม การจัดทำหรือการขับเคลื่อนนโยบายสาธารณะขององค์กรภาคประชาสังคม การสื่อสารและสร้างความตระหนักรู้แก่ประชาชน
ถึงความสำคัญขององค์กรภาคประชาสังคม
(๖) ดำเนินการส่งเสริมและพัฒนาองค์กรภาคประชาสังคมในด้านอื่นๆ ตามที่คณะกรรมการ
เห็นควร 
		มาตรา ๒๙ ภายใต้บังคับมาตรา ๑๑ (๗) การพิจารณาโครงการหรือแผนงานเพื่อขอรับทุนสนับสนุนแก่องค์กรภาคประชาสังคม ให้คำนึงถึงหลักการข้อหนึ่งข้อใด ดังต่อไปนี้ 
		(๑) การพัฒนาศักยภาพขององค์กรภาคประชาสังคม 
		(๒) หลักการมีส่วนร่วมของประชาชน การทำงานร่วมกับชุมชน และเปิดโอกาสให้มีส่วนร่วมเกี่ยวกับโครงการหรือกิจกรรมที่ได้รับทุน
		(๓) การทำงานอย่างมียุทธศาสตร์และบูรณาการการทำงานกับหน่วยงานของรัฐและองค์กร
ภาคประชาสังคม
(๔) หลักการเข้าถึงแหล่งทุนขององค์กรภาคประชาสังคมอย่างเปิดกว้างโดยคำนึงถึง
หลักความเท่าเทียมและความหลากหลายของผู้ขอรับทุน
		(๕) การทำงานเชิงรุกของสำนักงานและจัดทำแผนงานให้ทุนสนับสนุนแก่โครงการหรือกิจกรรม
ที่มีความสำคัญต่อการพัฒนาอย่างยั่งยืน
		(๖) การพัฒนาอย่างยั่งยืนที่ให้ความสำคัญกับผลลัพธ์หรือผลกระทบที่อาจเกิดขึ้น  
		(๗) การจัดการความรู้ ประสบการณ์ เพื่อคิดค้นงานพัฒนาอย่างยั่งยืนรูปแบบใหม่
[bookmark: G3]		การกำหนดรูปแบบของการสนับสนุนให้เป็นไปตามหลักเกณฑ์ เงื่อนไขที่คณะกรรมการกำหนด
		คณะกรรมการมีอำนาจแต่งตั้งคณะอนุกรรมการ คณะทำงาน หรือผู้เชี่ยวชาญทำหน้าที่กลั่นกรองหรือพิจารณาอนุมัติโครงการหรือให้ความเห็นประกอบการพิจารณาของคณะกรรมการตามมาตรา ๑๑ (๗)
มาตรา ๓๐ องค์กรภาคประชาสังคมที่สามารถขอรับการสนับสนุนตามพระราชบัญญัตินี้
จะต้องจดแจ้งต่อสำนักงานตามหลักเกณฑ์ วิธีการ และเงื่อนไขที่รัฐมนตรีประกาศกำหนด
มาตรา ๓๑ เพื่อประโยชน์ในการส่งเสริมบทบาท พัฒนาศักยภาพ และเสริมสร้างความเข้มแข็งขององค์กรภาคประชาสังคมราชการส่วนท้องถิ่นอาจออกข้อบัญญัติ เทศบัญญัติ ข้อกำหนด ระเบียบหรือประกาศแล้วแต่กรณี ให้เป็นไปตามพระราชบัญญัตินี้  ทั้งนี้ โดยคำนึงถึงความพร้อมของราชการส่วนท้องถิ่นนั้น
ในการดำเนินการตามวรรคหนึ่ง ราชการส่วนท้องถิ่นอาจจัดสรรงบประมาณของตนเองเพื่อตั้งเป็นกองทุนส่งเสริมและพัฒนาองค์กรภาคประชาสังคมส่วนท้องถิ่นได้ตามกฎหมายเกี่ยวกับการบริหารราชการส่วนท้องถิ่นหรือระเบียบที่กระทรวงมหาดไทยกำหนด 
มาตรา ๓๒ บุคคลซึ่งให้การสนับสนุนการดำเนินงานของสำนักงานอาจได้รับสิทธิประโยชน์
ด้านภาษีอากรตามที่กำหนดไว้ในประมวลรัษฎากรเฉพาะการบริจาคเงินหรือทรัพย์สินที่ตีราคาเป็นเงินได้
ให้แก่สำนักงาน
บุคคลใดจะได้รับสิทธิประโยชน์ตามวรรคหนึ่งในลักษณะใด ให้เป็นไปตามหลักเกณฑ์ วิธีการและเงื่อนไขที่คณะรัฐมนตรีกำหนดตามข้อเสนอของคณะกรรมการ
การตีราคาทรัพย์สินตามวรรคหนึ่งให้ถือตามราคาที่จำหน่ายได้ในปีภาษีที่ได้รับบริจาคหรือ
ตามราคาที่พึงซื้อทรัพย์สินนั้นตามปกติ
มาตรา  ๓๓ นิติบุคคลที่จัดจ้างหรือสนับสนุนการดำเนินกิจกรรมขององค์กรภาคประชาสังคม
ที่จดแจ้งตามพระราชบัญญัตินี้ มีสิทธิได้รับยกเว้นหรือลดหย่อนเป็นร้อยละของจำนวนเงินค่าใช้จ่ายของนิติบุคคลทั้งนี้ ตามหลักเกณฑ์และเงื่อนไขที่ประมวลรัษฎากรกำหนด
		มาตรา ๓๔ ให้องค์กรภาคประชาสังคมที่จดแจ้งตามพระราชบัญญัตินี้ ซึ่งได้รับการสนับสนุน
จากสำนักงานหรือหน่วยงานของรัฐอื่นและดำเนินกิจกรรมส่งเสริมและพัฒนาองค์กรภาคประชาสังคม
ตามพระราชบัญญัตินี้หรือตามกฎหมายอื่นมีสิทธิได้รับยกเว้นภาษีเงินได้ ตามหลักเกณฑ์และเงื่อนไขที่ประมวลรัษฎากรกำหนด
หมวด ๔
การติดตามและประเมินผลการดำเนินงาน

มาตรา ๓๕ การประเมินผลการดำเนินงานของสำนักงานให้ดำเนินการทุกปีงบประมาณ
โดยคณะกรรมการประเมินผลการดำเนินงานของสำนักงานซึ่งคณะกรรมการแต่งตั้งประกอบด้วยประธานกรรมการ และกรรมการผู้ทรงคุณวุฒิจำนวนหกคนซึ่งเป็นผู้มีความรู้ความเชี่ยวชาญด้านการส่งเสริมและพัฒนาองค์กรภาคประชาสังคม การมีส่วนร่วมของประชาชนและการติดตามและประเมินผล ซึ่งในจำนวนนี้จะต้องเป็น
ผู้มีความเชี่ยวชาญด้านการติดตามและประเมินผลจำนวนไม่น้อยกว่าสองคนให้คณะกรรมการประเมินผล
แต่งตั้งบุคคลที่เห็นสมควรเป็นเลขานุการ
คณะกรรมการประเมินผลอาจมอบหมายหรือว่าจ้างบุคคลภายนอกเพื่อดำเนินการศึกษาหรือจัดทำข้อมูลที่จำเป็นต่อการประเมินผลการดำเนินงานตามวรรคหนึ่ง
มาตรา ๓๖ คณะกรรมการประเมินผลมีอำนาจหน้าที่ ดังต่อไปนี้
(๑) ติดตาม ตรวจสอบ และประเมินผลการดำเนินงานของสำนักงาน
(๒) รายงานผลการปฏิบัติงานพร้อมทั้งข้อเสนอแนะต่อคณะกรรมการ
ให้คณะกรรมการประเมินผลมีอำนาจเรียกเอกสารหรือหลักฐานที่เกี่ยวข้องกับการดำเนินงานของสำนักงานหรือเรียกบุคคลใดมาชี้แจงข้อเท็จจริงเพื่อประกอบการพิจารณาประเมินผลได้
 	มาตรา ๓๗ ในกรณีคณะกรรมการประเมินผลพบว่า องค์กรภาคประชาสังคมใดกระทำผิดวัตถุประสงค์ หรือดำเนินกิจการไม่เป็นไปตามโครงการ หรือกิจกรรมที่ได้รับสนับสนุนจากสำนักงาน 
ให้คณะกรรมการประเมินผลตรวจสอบข้อเท็จจริงเรื่องดังกล่าว และมีคำสั่งอย่างหนึ่งอย่างใด ดังต่อไปนี้
 		(๑) ให้แก้ไขปรับปรุงการกระทำที่ผิดวัตถุประสงค์หรือที่ได้ดำเนินการไม่เป็นไปตามรายละเอียดโครงการและกิจการที่ได้การสนับสนุน
(๒) ให้คืนเงินที่ได้รับการสนับสนุนทั้งหมด แก่สำนักงานพร้อมดอกเบี้ยร้อยละ ๗.๕ ต่อปี
(๓) ให้เพิกถอนการจดทะเบียนหรือการจดแจ้งแก่องค์กรภาคประชาสังคม และให้ประกาศ
การเพิกถอนองค์กรภาคประชาสังคมในราชกิจานุเบกษา
 		(๔) ให้ร้องทุกข์ กล่าวโทษ หรือดำเนินคดีทางแพ่ง อาญา หรือทางปกครองในกรณีที่ได้กระทำการให้เกิดความเสียหายต่อสำนักงาน
 		องค์กรภาคประชาสังคมอาจอุทธรณ์คำสั่งของคณะกรรมการประเมินผลตามวรรคหนึ่งต่อคณะกรรมการส่งเสริมธรรมาภิบาลในองค์กรภาคประชาสังคม ภายในสามสิบวันนับแต่วันที่ได้รับทราบคำสั่ง
		ให้คณะอนุกรรมการส่งเสริมธรรมาภิบาลพิจารณาอุทธรณ์ให้แล้วเสร็จภายในหนึ่งร้อยแปดสิบวันนับแต่วันที่ได้รับอุทธรณ์ ในกรณีมีเหตุจำเป็นอาจขยายระยะเวลาพิจารณาอุทธรณ์ได้ แต่ไม่เกินหกสิบวัน
หากพิจารณาไม่แล้วเสร็จ ให้เสนอคณะกรรมการพิจารณาสั่งการ
		ให้คำวินิจฉัยของคณะอนุกรรมการส่งเสริมธรรมาภิบาลในองค์กรภาคประชาสังคมเป็นที่สุด














บทเฉพาะกาล

 		มาตรา ๓๘ ให้คณะกรรมการส่งเสริมและพัฒนาองค์กรภาคประชาสังคม ตามระเบียบสำนักนายกรัฐมนตรีว่าด้วยการส่งเสริมและพัฒนาองค์กรภาคประชาสังคม พ.ศ. ๒๕๕๘ ปฏิบัติหน้าที่เป็นคณะกรรมการไปพลางก่อน จนกว่าจะมีการแต่งตั้งคณะกรรมการตามพระราชบัญญัตินี้ ซึ่งต้องไม่เกิน
หนึ่งร้อยแปดสิบวันนับแต่วันที่พระราชบัญญัตินี้ใช้บังคับ
มาตรา ๓๙ ภายในสามสิบวันนับแต่วันที่มีคณะกรรมการครบถ้วน ให้คณะกรรมการเริ่มดำเนินกระบวนการสรรหาบุคคลเป็นผู้อำนวยการตามพระราชบัญญัตินี้
มาตรา ๔๐ ในวาระเริ่มแรก ให้รัฐบาลพิจารณาจัดสรรงบประมาณเป็นเงินอุดหนุนให้แก่สำนักงานในการจัดจ้างเจ้าหน้าที่หรือลูกจ้างเพื่อปฏิบัติงานในสำนักงานไปพลางก่อน ทั้งนี้ ต้องดำเนินการ
ให้แล้วเสร็จภายในสามสิบวันนับแต่วันที่พระราชบัญญัตินี้ใช้บังคับ
มาตรา ๔๑ ในระหว่างยังไม่มีการจัดตั้งสำนักงานหรือแต่งตั้งผู้อำนวยการตามพระราชบัญญัตินี้ ให้กรมพัฒนาสังคมและสวัสดิการ เป็นสำนักงานชั่วคราวตามพระราชบัญญัตินี้  และให้มีการแต่งตั้งข้าราชการหรือพนักงานในกรมพัฒนาสังคมและสวัสดิการทำหน้าที่เลขานุการของคณะกรรมการตามมาตรา ๕ 
เป็นการชั่วคราว

